ประกาศกรมพัฒนาธุรกิจการค้า เรื่อง หลักเกณฑ์และวิธีการในการยื่นงบการเงิน (ฉบับที่ 5) พ.ศ. 2549

ประกาศกรมพัฒนาธุรกิจการค้า
ประกาศกรมพัฒนาธุรกิจการค้า
เรื่อง
หลักเกณฑ์และวิธีการในการยื่นงบการเงิน (ฉบับที่ ๕)
พ.ศ.
๒๕๔๙[๑]
 

ตามที่ได้มีประกาศกรมพัฒนาธุรกิจการค้า เรื่อง หลักเกณฑ์และวิธีการในการยื่นงบการเงิน
(ฉบับที่ ๔) พ.ศ. ๒๕๔๘ ลงวันที่ ๑๒ เมษายน พ.ศ. ๒๕๔๘ กำหนดหลักเกณฑ์และวิธีการในการยื่นงบการเงินไว้
นั้น

บัดนี้เห็นสมควรปรับปรุงแบบที่ใช้ในการยื่นงบการเงินให้เหมาะสมและอำนวยความสะดวกต่อภาคเอกชนมากยิ่งขึ้น
รวมทั้งเพื่อให้ภาครัฐมีข้อมูลที่จำเป็นต่อการวิเคราะห์สภาพเศรษฐกิจของประเทศอย่างครบถ้วน
อาศัยอำนาจตามความในมาตรา ๑๑ วรรคสอง แห่งพระราชบัญญัติการบัญชี พ.ศ. ๒๕๔๓ อธิบดีกรมพัฒนาธุรกิจการค้าออกประกาศไว้
ดังต่อไปนี้

ข้อ ๑
ให้ยกเลิกแบบนำส่งงบการเงิน (แบบ ส.บช.๓)
ที่แนบท้ายประกาศกรมพัฒนาธุรกิจการค้า เรื่อง หลักเกณฑ์และวิธีการในการยื่นงบการเงิน
(ฉบับที่ ๔) พ.ศ. ๒๕๔๘ ลงวันที่ ๑๒ เมษายน พ.ศ. ๒๕๔๘ และให้ใช้แบบนำส่งงบการเงิน (แบบ
ส.บช.๓) ที่แนบท้ายประกาศฉบับนี้แทน

ข้อ ๒
ให้เพิ่มความต่อไปนี้เป็น (๖) ของข้อ
๔ แห่งประกาศกรมพัฒนาธุรกิจการค้า เรื่อง หลักเกณฑ์และวิธีการในการยื่นงบการเงิน (ฉบับที่
๔) พ.ศ. ๒๕๔๘ ลงวันที่ ๑๒ เมษายน พ.ศ. ๒๕๔๘
(๖) การยื่นงบการเงินของผู้มีหน้าที่จัดทำบัญชีดังต่อไปนี้
ต้องยื่นแบบนำส่งงบการเงินที่เกี่ยวข้องกับการลงทุนระหว่างประเทศ (แบบ ส.บช.๓/๑) ที่แนบท้ายประกาศฉบับนี้ด้วย
จำนวน ๑ ชุด คือ
(ก) บริษัทจำกัด และบริษัทมหาชนจำกัดที่จัดตั้งขึ้นตามกฎหมายไทยที่มีบุคคลธรรมดาซึ่งไม่มีสัญชาติไทยและไม่มีภูมิลำเนาอยู่ในราชอาณาจักร
หรือนิติบุคคลซึ่งไม่ได้จดทะเบียนในประเทศไทย ถือหุ้นตั้งแต่ร้อยละหนึ่งของมูลค่าหุ้นที่มีสิทธิออกเสียง
(ข) ห้างหุ้นส่วนจดทะเบียนที่จัดตั้งขึ้นตามกฎหมายไทยและกิจการร่วมค้าตามประมวลรัษฎากรที่มีผู้ร่วมลงทุนเป็นบุคคลธรรมดาซึ่งไม่มีสัญชาติไทยและไม่มีภูมิลำเนาอยู่ในราชอาณาจักร
หรือนิติบุคคลซึ่งไม่ได้จดทะเบียนในประเทศไทย
(ค) นิติบุคคลที่ตั้งขึ้นตามกฎหมายต่างประเทศที่ประกอบธุรกิจในประเทศไทย
(ง) ห้างหุ้นส่วนจดทะเบียน บริษัทจำกัด บริษัทมหาชนจำกัดที่จัดตั้งขึ้นตามกฎหมายไทยและกิจการร่วมค้าตามประมวลรัษฎากรที่มีการลงทุนในกิจการที่ต่างประเทศ
ซึ่งได้แก่การจัดตั้งกิจการ สำนักงานสาขาหรือตัวแทนในต่างประเทศ หรือการเข้าร่วมลงทุนกับบุคคลหรือนิติบุคคลในต่างประเทศโดยมีสัดส่วนการลงทุนหรือการถือหุ้นตั้งแต่ร้อยละหนึ่งของทุนทั้งหมดของกิจการหรือของมูลค่าหุ้นที่มีสิทธิออกเสียง
แล้วแต่กรณี
การยื่นแบบนำส่งงบการเงินที่เกี่ยวข้องกับการลงทุนระหว่างประเทศ
(แบบ ส.บช.๓/๑)
ผู้มีหน้าที่จัดทำบัญชีอาจยื่นพร้อมงบการเงินหรือยื่นโดยวิธีการอื่นตามที่อธิบดีกรมพัฒนาธุรกิจการค้ากำหนดก็ได้

ทั้งนี้ ตั้งแต่วันที่ ๑ มกราคม พ.ศ. ๒๕๕๐ เป็นต้นไป


ประกาศ
ณ วันที่ ๒๗ กันยายน พ.ศ. ๒๕๔๙
ดุสิต
อุชุพงศ์อมร
รองอธิบดี
รักษาราชการแทน
อธิบดีกรมพัฒนาธุรกิจการค้า
[เอกสารแนบท้าย]

๑. แบบนำส่งงบการเงิน (แบบ ส.บช. ๓)
๒.
แบบนำส่งงบการเงินที่เกี่ยวข้องกับการลงทุนระหว่างประเทศ งบการเงินรอบปีบัญชีสิ้นสุดวันที่
.................................... (แบบ ส.บช. ๓/๑)

(ดูข้อมูลจากภาพกฎหมาย)























วัชศักดิ์/ผู้จัดทำ
๒๒
พฤศจิกายน ๒๕๔๙
อุรารักษ์/ปรับปรุง
๓๑
มีนาคม ๒๕๕๒


[๑] ราชกิจจานุเบกษา เล่ม ๑๒๓/ตอนพิเศษ ๑๑๘
ง/หน้า ๔/๑๕ พฤศจิกายน ๒๕๔๙